# Impost sobre els rendiments arrendataris

L'impost sobre els rendiments arrendataris és un tribut directe que grava l'obtenció de rendes derivades de l'arrendament de béns immobles situats al territori d'una parròquia del Principat d'Andorra.
Als efectes d'aquest impost, són obligats tributaris els titulars de la propietat o de drets reals d'ús sobre els béns immobles cedits en arrendament. L'impost té caràcter anyal i es merita l'últim dia del període impositiu, és a dir, el 31 de desembre de cada any.
Es tracta d'un impost comunal, és a dir, un impost sobre el qual els Comuns tenen potestat tributària, tal com estableix la Llei qualificada de delimitació de competències dels Comuns, aprovada el 4 de novembre de 1993 amb l'objectiu de delimitar les competències dels Comuns en el marc de la llavors nova Constitució andorrana. Segons preveu aquesta norma, l'impost sobre els rendiments arrendataris és un dels tributs que els Comuns poden ordenar, recaptar i administrar.
L'any 2003, la Llei 10/2003, del 27 de juny, de les finances comunals va unificar els elements essencials dels diferents tributs comunals existents, corresponent a les ordinacions dels diferents Comuns el desenvolupament de les diverses figures tributàries previstes a la Llei. En el marc de les seves competències, els Comuns poden establir el tipus de gravamen de l'impost sobre els rendiments arrendataris, el qual segons la Llei de les finances comunals pot oscil·lar entre un mínim d'un 0,4% i un màxim del 4% del valor total de les rendes acreditades durant l'any. Els Comuns també poden decidir que a la seva parròquia no s'exigeixi aquest impost. Actualment, la parròquia de Canillo és l'única on no s'exigeix aquest tribut.
La gestió i recaptació d'aquest impost correspon al Comú de la parròquia en què es trobi l'immoble arrendat.

## Exempcions

La Llei 10/2003, del 27 de juny, de les finances comunals estableix que resten exemptes d'aquest impost les següents institucions:
* el Consell General d'Andorra
* el Govern andorrà
* els Comuns
* els coprínceps quan actuïn en la seva qualitat de caps d'estat

## Enllaços externs

* Llei qualificada de delimitació de competències dels Comuns Butlletí Oficial del Principat d'Andorra, 29 de novembre del 1993
* Llei 10/2003, del 27 de juny, de les finances comunals Butlletí Oficial del Principat d'Andorra, 30 de juliol del 2003
* Ordinació del 29-12-2017 tributària comunal de la parròquia d'Andorra la Vella per a l'any 2018 Butlletí Oficial del Principat d'Andorra, 3 de gener del 2018
* Ordinació del 21-12-2017 de modificació i refosa de l'ordinació tributària de la parròquia d'Escaldes-Engordany per l'any 2018 Butlletí Oficial del Principat d'Andorra, 29 de desembre del 2017

## Referències

* 1 2 3 4 «Manual d'aplicació dels impostos indirectes a Andorra. Els impostos indirectes i altres tributs sobre l'habitatge». Banca Privada d'Andorra. [Consulta: 2 desembre 2018].
* ↑ Casadevall i Medrano, Enric. «Comuns: com ingressen, com gasten» p. 180. Universitat Catalana d'Estiu, 2006. [Consulta: 2 desembre 2018].
* ↑ «Foc i lloc». Ara Andorra, 11-02-2014. [Consulta: 2 desembre 2018].
* 1 2 Tarrado i Vives, Enric. «Transformació del sistema fiscal andorrà» p. 84-85. Universitat Catalana d'Estiu, 2006. [Consulta: 2 desembre 2018].
* 1 2 3 «Especial impostos» p. 3. El Periòdic d'Andorra, 16-05-2018. [Consulta: 2 desembre 2018].
* ↑ Fornieles i Alacid, Guillem. «El model fiscal de democràcia econòmica i solidaritat social» p. 44-45. Universitat Catalana d'Estiu, 2006. [Consulta: 2 desembre 2018].
* ↑ «Un estudi del Govern recomana que els comuns estableixin nous impostos». Diari Bondia Andorra, 29-03-2017. [Consulta: 2 desembre 2018].